जिले में गुरुवार की मध्य रात्रि के बाद से हल्की बूंदाबांदी आरंभ हो गई। शुक्रवार को दिन के करीब दस बजे तक रुक-रुक कर हल्की बूंदाबांदी हुई। उसके बाद से करीब एक घंटे के लिए धूप निकल गई। 11 बजे से जिले के कई प्रखंड क्षेत्रों में फिर से बादल घिर गया। दोपहर बाद तक बादल छाए हुए है। मौसम विभाग के अनुसार जिले में शनिवार को भी हल्के बादल छाए रहने की संभावना है। शनिवार के बाद से न्यूनतम तापमान में भी गिरावट होगी। जिले में शुक्रवार की सुबह में हवा का वेग पांच किमी व दोपहर बाद से 11 किमी प्रतिघंटा रहा। पछिया हवा व बादल छाए रहने के कारण ठंड में बढ़ोतरी रही। शुक्रवार को न्यूनतम तापमान 13 डिग्री व अधिकतम 20 डिग्री रहा, वहीं शनिवार को न्यूनतम 14 डिग्री व अधिकतम 23 डिग्री रहने के आसार हैं।
लगातार मौसम ऐसा रहा तो फसलों को पहुंच सकता है नुकसान
कृषि विज्ञान केन्द्र माधोपुर के वैज्ञानिक डा. धीरू तिवारी ने कहा कि लगातार मौसम की यही स्थिति रही तो फसलों को नुकसान पहुंच सकता है। सिर्फ गेहूं को नुकसान नहीं पहुंचेगा। जबकि अन्य सभी फसलों पर कीट आदि का प्रकोप हो सकता है। जबकि धूप निकलने की स्थिति में किसी भी फसल को नुकसान नहीं पहुंचेगा। धूप नहीं निकलने पर तेलहन, मटर, सब्जी को नुकसान हो सकता है। मौसम में बदलाव के साथ ही किसानों को खेतों में लगे फसलों पर नजर रखनी चाहिए। किसी भी प्रकार का रोग दिखने पर तुरंत कृषि वैज्ञानिकों के परामर्श पर उपचार करना चाहिए।